সিদ্দিকুরের ওপর হামলা: বুধবার রিপোর্ট প্রকাশ করবে পুলিশ
রবিবার, ১৭-ডিসেম্বর ২০১৭, ০২:৩৭ পূর্বাহ্ন
প্রকাশ : ০৮ আগস্ট, ২০১৭ ০১:০২ অপরাহ্ন
শীর্ষনিউজ, ঢাকা: রাজধানীর শাহবাগে সিদ্দিকুরের ওপর হামলার ঘটনায় গঠিত দুই তদন্ত কমিটির পৃথক দুটি প্রতিবেদন বুধবার প্রকাশ করা হবে।
ঢাকা মহানগর পুলিশ কমিশনার আছাদুজ্জামান মিঞা সাংবাদিকদের এ বিষয়ে ব্রিফ করবেন।
তদন্ত কাজে যুক্ত একাধিক কর্মকর্তা ও ঢাকা মহানগর পুলিশের জনসংযোগ শাখার সূত্রে আজ এ তথ্য জানা গেছে।
সংশ্লিষ্টরা জানান, ঢাকা মহানগর পুলিশ সদর দফতরের গঠিত তদন্ত কমিটির রিপোর্ট নিয়ে বিভিন্ন গণমাধ্যমে যেসব তথ্য প্রকাশ করা হয়েছে, তা সঠিক নয়। একারণে রমনা বিভাগের গঠিত তদন্ত কমিটির রিপোর্ট তৈরির কাজ শেষ হওয়ার পর আজ রাতেই ঢাকা মহানগর পুলিশ কমিশনারের কার্যালয়ে পেশ করা হবে।
তদন্ত সংশ্লিষ্ট একজন কর্মকর্তা নাম-পরিচয় প্রকাশ না করার শর্তে জানান, ‘বিধি-বহির্ভূত অ্যাঙ্গেলে’ সিদ্দিকুরের চোখে টিয়ারশেল নিক্ষেপ করা হয়েছে। যিনি টিয়ারশেল মেরেছেন তিনি দাঙ্গা পুলিশের সদস্য। তার বিষয়ে সবকিছুই দুই তদন্ত রিপোর্টেই উল্লেখ করা হয়েছে।
এছাড়া ওই সদস্য যার কমাণ্ডের আওতায় ছিলেন, সেই কর্মকর্তাকেও দোষী সাব্যস্ত করা হয়েছে প্রতিবেদনে। একইভাবে রমনা বিভাগ ও পাবলিক অর্ডার ম্যানেজমেন্ট (পিওএম)’র অন্তত পাঁচ জনের বিরুদ্ধে দায়িত্বে অবহেলা খুঁজে পেয়েছেন তদন্তকাজে নিয়োজিত কর্মকর্তারা।
ঢাকা মহানগর পুলিশের উচ্চতর কমিটি ও রমনা জোন পুলিশের তদন্ত কমিটি- এই দুই কমিটিতেই তদন্তকাজে যুক্ত ছিলেন রমনা বিভাগ পুলিশের অতিরিক্ত উপ-কমিশনার আশরাফুল আলম।
তিনি বলেন, ‘তদন্ত প্রতিবেদন নিয়ে গণমাধ্যমে যেসব রিপোর্ট প্রকাশ করা হয়েছে, তা সঠিক নয়। প্রকৃত তথ্য কমিশনার মহোদয় বুধবার প্রকাশ করবেন।’
উল্লেখ্য, শাহবাগে সাত কলেজের শিক্ষার্থীদের ওপর পুলিশের হামলার ঘটনায় দুটি তদন্ত কমিটি গঠন করা হয়। একটি কমিটিতে আছেন ঢাকা মহানগর পুলিশের যুগ্ম কমিশনার মীর রেজাউল আলম, ডিবির ভারপ্রাপ্ত উপ-কমিশনার মোহাম্মদ শহীদুল্লাহ ও রমনা বিভাগের অতিরিক্ত উপ কমিশনার আশরাফুল আলম।
অন্য কমিটিতে আছেন রমনা বিভাগের অতিারক্ত উপ-কমিশনার নাবিদ শৈবাল, অতিরিক্ত উপকমিশনার আশরাফুল আলম ও সহকারী কমিশনার (প্রশাসন) মো. ইকবাল।
গত ২০ জুলাই পুলিশের টিয়ারশেলের আঘাতে চোখ নষ্ট হয় রাজধানীর তিতুমীর কলেজের ছাত্র সিদ্দিকুরের। ব্যাপক সমালোচনার মুখে সেদিনের ঘটনা এবং তাতে পুলিশের দায় খুঁজতে দুটি তদন্ত কমিটি করে ডিএমপি। একটি কমিটি সোমবার ডিএমপি কমিশনারের কার্যালয়ে প্রতিবেদন জমা দিয়েছে। অন্য কমিটির প্রতিবেদন আজ রাতেই পেশ করা হবে।